# **1. Systém demografickej štatistiky na Slovensku**

Demografická štatistika spolu s pravidelne sa opakujúcimi sčítaniami obyvateľstva zabezpečuje údaje o obyvateľstve v SR ako celku, o jeho priestorovom rozmiestnení, stave, štruktúrach, ako aj charakteristikách v konkrétnom časovom období.

Údaje pre demografickú štatistiku sa získavajú zo štatistického zisťovania o prirodzenom a migračnom pohybe obyvateľstva, ktoré každoročne organizuje Štatistický úrad Slovenskej republiky štatistickými hláseniami radu OBYV 1-5/12.

Štatistické zisťovanie o pohybe obyvateľstva sa týka celej populácie v SR, vrátane cudzincov s trvalým pobytom. Je to vyčerpávajúce zisťovanie, organizované a vykonávané na základe Programu štátnych štatistických zisťovaní. Program štátnych štatistických zisťovaní je legislatívny dokument, podľa ktorého vzniká spravodajským jednotkám podľa § 18 ods. 3 zákona NR SR č. 540/2001 Z. z. o štátnej štatistike spravodajská povinnosť vzťahujúca sa na všetky štatistické zisťovania.

Zber údajov sa zabezpečuje prostredníctvom spravodajských jednotiek, ktorými sú matriky, zdravotnícke zariadenia, súdy, ohlasovne pobytu obecných a mestských úradov, pracoviská Ministerstva vnútra SR pre cudzincov a osobitná matrika pre registráciu udalostí týkajúcich sa občanov SR v zahraničí.

Zisťovanie a základné spracovanie demografickej štatistiky je na Slovensku založené na individuálnych hláseniach o jednotlivých demografických udalostiach u každého obyvateľa s trvalým pobytom na území SR (t. j. občanov SR a cudzincov).

Sú to:

* OBYV 1-12 Hlásenie o uzavretí manželstva,
* eOBYV 2-12 Hlásenie o narodení,
* OBYV 3-12 List o prehliadke mŕtveho a štatistické hlásenie o úmrtí,
* OBYV 4-12 Hlásenie o rozvode,
* OBYV 5-12 Hlásenie o sťahovaní,
* Z (MZ SR) Žiadosť o umelé prerušenie tehotenstva a hlásenie potratu.

**Štatistika uzavretých manželstiev** sa získava spracovaním Hlásenia o uzavretí manželstva (OBYV 1-12). Spravodajskými jednotkami sú matričné úrady. Hlásením o uzavretí manželstva sa zisťujú nasledujúce informácie: dátum uzavretia manželstva, osobné údaje ženícha a nevesty (trvalý pobyt, rodinný stav, najvyššie dosiahnuté vzdelanie, národnosť, štátne občianstvo), poradie manželstva, u rozvedených a ovdovených ženíchov a neviest dátum rozvodu, resp. ovdovenia.

**Štatistika narodených** sa získava spracovaním Hlásenia o narodení (eOBYV 2-12). Spravodajskými jednotkami sú matričné úrady. Od apríla 2023 prebieha zber údajov len elektronickou formou na úrovni systém-systém z Centrálneho informačného systému matrík (CISMA). Matrika pred zaslaním štatistického hlásenia na Štatistický úrad SR overí vierohodnosť a úplnosť údajov vyplnených zdravotníckym zariadením pri narodení dieťaťa. Hlásením o narodení sa zisťujú nasledujúce informácie: osobné údaje narodeného dieťaťa (dátum narodenia, miesto narodenia, pohlavie, štátne občianstvo pri narodení), základné údaje o pôrode (vitalita, druh pôrodu, pôrodná hmotnosť a dĺžka, týždeň tehotenstva, poradie narodeného dieťaťa, dátum narodenia predchádzajúceho dieťaťa), osobné údaje o rodičoch dieťaťa (dátum narodenia, miesto narodenia, trvalý pobyt, najvyššie dosiahnuté vzdelanie, národnosť, štátne občianstvo a dátum uzavretia manželstva rodičov, rodinný stav matky).

**Štatistika zomretých** sa získava spracovaním Listu o prehliadke mŕtveho a štatistického hlásenia o úmrtí (OBYV 3-12). Spravodajskými jednotkami sú matričné úrady. Matrika pred zaslaním štatistického hlásenia Štatistickému úradu SR overí vierohodnosť a úplnosť údajov vyplnených lekárom pri prehliadke, resp. pitve zomretého. Hlásením o úmrtí sa zisťujú nasledujúce informácie: osobné údaje zomretého obyvateľa (dátum narodenia, miesto narodenia, trvalý pobyt, najvyššie dosiahnuté vzdelanie, pohlavie, rodinný stav, národnosť a štátne občianstvo), základné údaje o smrti (dátum úmrtia, miesto úmrtia, príčina smrti), údaje o pitve, súbor údajov zisťovaných u zomretých detí do 1 roka života (dĺžka života, pôrodná hmotnosť, legitimita, miesto úmrtia).

**Štatistika rozvodov** sa získava spracovaním Hlásenia o rozvode (OBYV 4-12). Spravodajskými jednotkami sú okresné/mestské súdy. Od roku 2024 prebieha zber údajov len elektronickou formou prostredníctvom informačného systému Štatistického úradu SR. Hlásením o rozvode sa zisťujú nasledujúce informácie: dátum uzavretia manželstva, počet detí z manželstva (z toho maloletých), osobné údaje rozvádzajúcich sa (trvalý pobyt, najvyššie dosiahnuté vzdelanie, národnosť, štátne občianstvo), základné údaje o rozvode (dátum rozvodu, poradie rozvodu, príčina rozvratu manželstva), údaje o procesnej činnosti súdu, kde definíciu položiek určuje Ministerstvo spravodlivosti SR (spisová značka, poradové číslo hlásenia, druh návrhu, výsledok konania, dôvod zamietnutia, odvolanie podal, výsledok odvolacieho konania atď.).

**Štatistika sťahovania** sa získava spracovaním Hlásenia o sťahovaní (OBYV 5-12). Spravodajskými jednotkami hlásení o sťahovaní sú ohlasovne pobytu pre občanov SR a pracoviská Ministerstva vnútra SR pre cudzincov. Hlásením o sťahovaní sa zisťujú nasledujúce informácie: osobné údaje osoby, ktorá zmenila miesto trvalého pobytu (dátum narodenia, miesto narodenia, pohlavie, rodinný stav, vzdelanie, národnosť a štátne občianstvo), základné údaje o sťahovaní (dátum zmeny trvalého pobytu, dôvod sťahovania, miesto predchádzajúceho a nového trvalého pobytu, resp. štát prisťahovania alebo štát vysťahovania).

Do demografickej štatistiky je od roku 1958 zahrnutá aj **štatistika potratov** a umelých prerušení tehotenstva. Štatistický úrad SR preberá údaje z rezortného informačného systému Ministerstva zdravotníctva SR. Údaje o potratoch zbiera Národné centrum zdravotníckych informácií v Bratislave (ďalej len „NCZI“) prostredníctvom Žiadosti o umelé prerušenie tehotenstva a hlásenia potratu Z (MZ SR) 7-12.

**Definície**

**Celkový prírastok/úbytok** je súčet prirodzeného prírastku/úbytku a migračného salda.

**Cudzinec** je osoba, ktorá nie je štátnym občanom SR alebo je osobou bez štátnej príslušnosti.

**Dĺžka trvania manželstva** je rozdiel medzi dátumom sobáša a dátumom zisťovania alebo zániku manželstva, v rokoch.

**Dojčenská úmrtnosť** je úmrtnosť detí od narodenia do dovŕšenia prvého roka života. Jej úroveň sa meria prostredníctvom **miery dojčenskej úmrtnosti**, ktorá vyjadruje priemerný počet zomretých dojčiat na 1 000 živonarodených detí v danom kalendárnom roku.

**Dokončený vek** je vek dosiahnutý pri posledných narodeninách. Udáva sa v rokoch. Vekom obyvateľa sa v demografickej štatistike rozumie dokončený vek.

**Emigrácia** je sťahovanie sa z určitej územnej jednotky.

**Hrubá miera celkového prírastku/úbytku** je celkový prírastok/úbytok na 1 000 obyvateľov stredného stavu.

**Hrubá miera emigrácie** je počet vysťahovaných na 1 000 obyvateľov stredného stavu.

**Hrubá miera imigrácie** je počet prisťahovaných na 1 000 obyvateľov stredného stavu.

**Hrubá miera migračného salda** je migračné saldo na 1 000 obyvateľov stredného stavu.

**Hrubá miera prirodzeného prírastku/úbytku**  je prirodzený prírastok/úbytok na 1 000 obyvateľov stredného stavu.

**Hrubá miera potratovosti** je počet potratov na 1 000 obyvateľov stredného stavu.

**Hrubá miera živorodenosti** je počet živonarodených detí na 1 000 obyvateľov stredného stavu.

**Hrubá miera rozvodovosti** je počet rozvodov na 1 000 obyvateľov stredného stavu.

**Hrubá miera sobášnosti** je počet sobášov na 1 000 obyvateľov stredného stavu.

**Hrubá miera úmrtnosti** je počet zomretých na 1 000 obyvateľov stredného stavu.

**Imigrácia** je sťahovanie sa do určitej územnej jednotky.

**Index femininity** je počet žien na 1 000 mužov.

**Index potratovosti** je počet potratov na 100 narodených.

**Index rozvodovosti** (tiež rozvodový index) je počet rozvodov na 100 uzavretých manželstiev.

**Index starnutia** je počet osôb vo veku 65 a viac rokov pripadajúcich na 100 osôb vo veku 0 – 14 rokov.

**Index umelej potratovosti** je počet umelých potratov na 100 narodených.

**Kvocient dojčenskej úmrtnosti** predstavuje počet zomretých detí do jedného roka k počtu živonarodených detí v danom roku.

**Kvocient novorodeneckej úmrtnosti** predstavuje počet zomretých detí v prvých štyroch týždňoch života k počtu živonarodených detí v danom roku.

**Maloleté dieťa** je dieťa vo veku do 18 rokov.

**Manželstvo** je právne a spoločensky uznaný vzťah medzi dvoma partnermi opačného pohlavia.

**Mediánový vek** je vek, ktorý rozdeľuje populáciu na dve rovnako početné časti (polovicu s nižším a polovicu s vyšším vekom ako je medián veku).

**Miera potratovosti podľa veku** je počet potratov u žien v danom veku na 1 000 žien stredného stavu v tom istom veku. Počíta sa aj osobitne pre umelé a pre samovoľné potraty. Nazýva sa aj špecifickou potratovosťou.

**Migračný prírastok** je prírastok obyvateľstva sťahovaním, t. j. kladné migračné saldo.

**Migračné saldo** je rozdiel medzi počtom prisťahovaných a počtom vysťahovaných, resp. migračný prírastok alebo úbytok v danom štáte.

**Migračný úbytok** je úbytok obyvateľstva sťahovaním, t. j. záporné migračné saldo.

**Migrant** je osoba, ktorá mení miesto (obec) svojho trvalého (obvyklého) pobytu z jednej krajiny do druhej krajiny alebo z jedného regiónu do druhého regiónu v rámci krajiny.

**Migrácia (sťahovanie)** je pohyb cez hranice administratívnej jednotky, pri ktorom dochádza k zmene trvalého pobytu osoby.

**Nadúmrtnosť mužov** je prevaha úmrtnosti mužov nad úmrtnosťou žien (maskulinita zomretých). Vyjadruje sa počtom zomretých mužov pripadajúcich na 100 zomretých žien.

**Narodený vyššieho poradia** je dieťa narodené jednej matke v poradí ako druhé, tretie, atď. s ohľadom na všetky narodené predchádzajúce deti (živé aj mŕtve).

**Novorodenecká a ponovorodenecká úmrtnosť** je úmrtnosť detí zomretých v prvých 4 týždňoch, resp. od 28. dňa života do dovŕšenia prvého roka. Ich úroveň sa meria prostredníctvom **miery novorodeneckej úmrtnosti**a**mieryponovorodeneckej úmrtnosti**. V oboch prípadoch sú počty úmrtí vyjadrované na 1 000 živonarodených detí v danom kalendárnom roku.

**Obyvateľstvo schopné uzavrieť manželstvo** (sobášaschopné obyvateľstvo) je súbor obyvateľov, ktorý spĺňa podmienky pre uzavretie manželstva. V SR sú to osoby slobodné, rozvedené a ovdovené, ktoré dosiahnu aspoň minimálny vek potrebný pre uzavretie manželstva, ktoré sú svojprávne a medzi ktorými nie sú priame príbuzenské zväzky (predkovia, potomkovia, súrodenci). V tejto publikácii sa za sobášaschopné osoby považujú osoby vo veku 18 a viac rokov.

**Plodnosť** (fertilita) je realizovaná fyziologická plodnosť.

**Počet rozvodov** je počet rozvodových konaní, ktoré skončili rozvodom manželstva.

**Počet potratov** je súčet počtu samovoľných potratov a počtu umelých potratov.

**Podiel detí narodených mimo manželstva** je podiel detí narodených nevydatým ženám (slobodným, rozvedeným, ovdoveným) z celkového počtu narodených detí.

**Poradie narodeného dieťaťa (parita)** je poradie narodeného dieťaťa jednej žene s ohľadom na všetky narodené predchádzajúce deti (živé aj mŕtve).

**Potrat** je predčasné samovoľné alebo navodené ukončenie tehotenstva vrátane mimomaternicového tehotenstva, ak

a) plod neprejavuje znaky života a jeho pôrodná hmotnosť je nižšia ako 1 000 g a ak hmotnosť nemožno zistiť a ide o tehotenstvo kratšie ako 28 týždňov,

b) plod prejavuje niektorý znak života a jeho pôrodná hmotnosť je nižšia ako 500 g, ale neprežije 24 hodín po pôrode,

c) z maternice bolo vyňaté plodové vajce bez plodu alebo tehotenská sliznica.

**Potratovosť** je demografický proces, odvodený od potratu ako demografickej udalosti sledovanej ako hromadný jav. Negatívne ovplyvňuje reprodukciu obyvateľstva, pretože znižuje intenzitu plodnosti a zároveň je svojou podstatou blízky úmrtnosti.

**Pôrodnosť** je rodenie detí, chápané ako demografický jav.

**Priemerná dĺžka trvania manželstva pri rozvode** je priemerný počet rokov, ktoré uplynuli od dátumu uzavretia manželstva po dátum rozvodu manželstva (v dokončených rokoch). Konštruovaná je z mier rozvodovosti podľa dĺžky trvania manželstva.

**Priemerný vek** je vážený aritmetický priemer počtu rokov, ktoré prežili príslušníci danej populácie do 31. 12. referenčného roka. Ide o priemerný vek žijúcich obyvateľov.

**Priemerný vek muža/ženy pri rozvode** je priemerný počet rokov osôb (mužov, žien) pri rozvode manželstva. Vekové štruktúry sa uvádzajú v dokončenom veku. Vypočítaný je z udalostí (rozvodov) triedených podľa veku rozvedeného muža/ženy v danom kalendárnom roku.

**Priemerný vek muža/ženy pri sobáši a pri 1. sobáši** je priemerný počet rokov od narodenia muža/ženy po dátum sobáša, resp. po dátum prvého sobáša muža/ženy. Počítaný je z počtu udalostí (uzavretých manželstiev) triedených podľa veku muža/ženy a poradia (v prípade sobášov slobodných) v danom kalendárnom roku.

**Priemerný vek ženy pri narodení živého dieťaťa (narodení živého dieťaťa určitého poradia)** je priemerný počet rokov od narodenia ženy po dátum pôrodu živého dieťaťa v danom kalendárnom roku.

**Priemerný vek ženy pri umelom/spontánnom potrate** je priemerný počet rokov od narodenia po dátum vykonania umelého potratu, resp. zaznamenanie spontánneho potratu žene. Počíta sa z vekovo-špecifických mier umelej/spontánnej potratovosti žien za jeden kalendárny rok.

**Príčina rozvodu** je dôvod, ktorý viedol k rozvodu manželstva. Konkrétnu príčinu rozvratu manželstva zisťuje súd. Sleduje sa oddelene pre mužov a pre ženy. Ako príčina rozvodu sa v SR v súčasnosti štatisticky vykazuje: 1. neuvážené uzavretie manželstva, 2. alkoholizmus, 3. nevera, 4. nezáujem o rodinu, 5. zlé zaobchádzanie, odsúdenie za trestný čin, 6. rozdielnosť pováh, názorov a záujmov, 7. zdravotné dôvody (vrátane neplodnosti), 8. sexuálne nezhody, 9. ostatné dôvody a 10. súd nezistil zavinenie.

**Prirodzený prírastok/úbytok** obyvateľstva je rozdiel medzi počtom živonarodených detí a zomretých osôb. Ak je tento rozdiel kladný, označuje sa ako prirodzený prírastok. Ak je tento rozdiel záporný, označuje sa ako prirodzený úbytok.

**Prvosobášnosť** je uzavieranie prvých manželstiev (sobáše slobodných) sledované ako hromadný demografický jav. Sleduje sa oddelene podľa pohlavia.

**Reprodukčný vek** je vek, počas ktorého je žena schopná rodiť deti, v demografickej štatistike je to vek 15 – 49 rokov.

**Rodinný stav** je demografický, sociálny, právny a štatistický znak, ktorý označuje stav osoby podľa väzby na manželstvo a rodinu: slobodní/slobodné sú osoby, ktoré nikdy neuzavreli manželstvo; ženatí/vydaté sú osoby žijúce v manželstve; rozvedení/rozvedené sú osoby, ktorých manželstvo právne zaniklo; vdovci/vdovy, sú osoby, ktorých manželstvo zaniklo smrťou manželského partnera (manžela, manželky).

**Rozvodovosť** je demografický proces, odvodený od rozvodu ako demografickej udalosti sledovanej ako hromadný jav.

**Samovoľný potrat** (spontánny potrat) je samovoľné ukončenie tehotenstva podmienené biologicky, bez zjavného vonkajšieho zásahu.

**Sobáše vyššieho poradia** je uzavieranie manželstiev, pri ktorých aspoň jeden zo snúbencov je rozvedený alebo ovdovený. Počíta sa oddelene podľa pohlavia.

**Sobášne tabuľky** sú tabuľky života popisujúce proces uzavierania manželstiev. Princíp konštrukcie je založený na určení pravdepodobnosti uzavretia manželstva osobou v danom veku v určitom období a na zmenšovaní tabuľkového počtu sobášaschopných osôb na základe týchto pravdepodobností. Počítajú sa podľa pohlavia a rodinného stavu pre vek od 15 do 49 rokov.

**Sobášnosť** je uzavieranie manželstiev sledované ako hromadný demografický jav. Sleduje sa oddelene podľa pohlavia.

**Stredná dĺžka života mužov/žien pri narodení** je počet rokov, ktoré v priemere môže prežiť práve narodený muž/žena za predpokladu, že sa úmrtnostné pomery nezmenia. Údaj sa získava z prierezových úmrtnostných tabuliek počítaných nepriamou exponenciálnou metódou.

**Stredná dĺžka života muža/ženy v určitom veku** je počet rokov, ktoré v priemere ešte prežije osoba (muž, žena) v príslušnom veku za predpokladu, že sa úmrtnostné pomery nezmenia.

**Stredný stav obyvateľstva** sa počíta ako aritmetický priemer počiatočného (1. 1.) a koncového (31. 12.) stavu obyvateľstva v referenčnom roku. Do roku 2010 sa spracovával bilančnou metódou k 1. 7. referenčného roka, zmena vyplýva z postupov zaužívaných v európskom priestore.

**Štandardizovaná miera úmrtnosti** je priemerný počet zomretých osôb pripadajúcich na zvolený počet osôb štandardnej populácie. Práve aplikáciou fiktívnej štandardnej populácie pri výpočte mier pre všetky reálne populácie sa získava obraz o procese úmrtnosti, ktorý nie je zaťažený rozdielmi v ich vekových štruktúrach. Ako štandard bol v našom prípade zvolený tzv. Nový európsky štandard (EUROSTAT, 2013).

**Štátne občianstvo** je individuálny právny zväzok medzi jednotlivcom a štátom, získaný narodením alebo udelením občianstva, deklaráciou, voľbou, sobášom alebo niektorým z iných prostriedkov podľa príslušnej národnej legislatívy.

**Tabuľková prvosobášnosť muža/ženy** je podiel slobodných mužov/žien, ktorí by aspoň raz vstúpili do manželstva pred dovŕšením konca reprodukčného veku (50. roku života) pri zachovaní pravdepodobností sobáša slobodných mužov/žien z daného roku. Údaj je odvodený z jednovýchodných tabuliek sobášnosti slobodných mužov/žien konštruovaných priamou exponenciálnou metódou.

**Úhrnná plodnosť** je priemerný počet živonarodených detí pripadajúcich na jednu ženu počas jej celého reprodukčného obdobia, pri zachovaní úrovne plodnosti sledovaného roka. Je súčtom vekovo-špecifických mier plodnosti, ktoré sú konštruované ako počet živonarodených detí ženám v určitom veku  k strednému stavu žien v tom istom veku.

**Úhrnná rozvodovosť** je priemerný počet rozvodov pripadajúcich na jeden sobáš v danom kalendárnom roku. Ide o úhrn mier rozvodovosti podľa dĺžky trvania manželstva.

**Úhrnná sobášnosť muža/ženy** jepriemerný počet sobášov pripadajúcich na jedného muža/ženu, pri zachovaní úrovne sobášnosti sledovaného roka. Je súčtom vekovo-špecifických mier sobášnosti, ktoré sú konštruované ako počet sobášov mužov/žien v určitom veku  k strednému stavu mužov/žien v tom istom veku v danom kalendárnom roku.

**Úhrnná spontánna potratovosť** je priemerný počet spontánnych potratov, ktoré by absolvovala jedna žena počas reprodukčného obdobia za predpokladu zachovania intenzity spontánnej potratovosti z daného roku. Počíta sa ako súčet vekovo-špecifických mier spontánnej potratovosti žien. Miery spontánnej potratovosti sú vyjadrené ako počet spontánnych potratov triedených podľa veku ženy k strednému stavu žien v tom istom veku (v jednom kalendárnom roku).

**Úhrnná umelá potratovosť** je priemerný počet umelých potratov, ktoré by podstúpila jedna žena počas reprodukčného obdobia za predpokladu zachovania intenzity umelej potratovosti z daného roku. Počíta sa ako súčet vekovo-špecifických mier umelej potratovosti žien. Miery umelej potratovosti sú vyjadrené ako počet umelých potratov triedených podľa veku ženy k strednému stavu žien v tom istom veku (v jednom kalendárnom roku).

**Umelé prerušenie tehotenstva** (umelý potrat) je navodené ukončenie tehotenstva vrátane mimomaternicového tehotenstva a iných potratov (napr. mola hydatidosa).

**Úmrtnostné tabuľky** sú tabuľky života popisujúce proces zomierania obyvateľstva. Princíp konštrukcie je založený na určení pravdepodobností úmrtia osôb podľa veku v  určitom období a na zmenšovaní tabuľkového počtu žijúcich osôb na základe týchto pravdepodobností. Počítajú sa oddelene podľa pohlavia pre vek od 0 do 104 rokov.

**Úmrtnosť** je výskyt úmrtí v danej populácii sledovaný ako hromadný demografický jav.

**Metodické poznámky**

Od roku 2012 sa do počtu živonarodených detí nezarátavajú deti narodené v zahraničí matkám s trvalým pobytom v SR, sú zarátavané do počtu prisťahovaných pri prvom prihlásení na trvalý pobyt v SR.

Od roku 2019 nastala zmena metodiky zaraďovania potratov – potraty s diagnózami O021 (Zadržaný potrat) a  O028 (Iný abnormálny výtvor počatia) boli preradené zo skupiny umelých potratov (druh potratu – iný) do spontánnych potratov.

V roku 2020 boli na pokyn Svetovej zdravotníckej organizácie (WHO) v MKCH-10 zaradené kódy pre príčinu úmrtia v súvislosti s  infekciou COVID-19. Tieto kódy boli zaradené do kapitoly XXII. Kódy pre osobitné účely.

Štatistické informácie o obyvateľstve sa nachádzajú a sú priebežne aktualizované na internetových stránkach Štatistického úradu SR v doméne „Demografia“ a v databáze Štatistického úradu SR – DATAcube.

<http://datacube.statistics.sk/TM1WebSK/TM1WebLogin.aspx>

Štatistické informácie o obyvateľstve EÚ sa nachádzajú a sú priebežne aktualizované na internetovej stránke Eurostatu v doméne „Population and social conditions“. Údaje, ktoré sú použité v publikácii, boli stiahnuté dňa 25. 6. 2024 <https://ec.europa.eu/eurostat/web/main/data/database> .

Odchýlky v súčtoch podielov vznikajú zaokrúhľovaním údajov.

Ležatá čiarka (-) znamená, že jav sa nevyskytoval.

Bodka (.) znamená, že údaj nie je k dispozícii.

**Použité skratky**

abs. – absolútny počet

ČR – Česká republika

Eurostat – Štatistický úrad Európskej únie

EÚ – Európska únia

NCZI – Národné centrum zdravotníckych informácii

SDŽ – stredná dĺžka života

SR – Slovenská republika

Štatistický úrad SR – Štatistický úrad Slovenskej republiky

VDC – Výskumné demografické centrum

**Použité skratky v tematických mapách**

|  |  |
| --- | --- |
| BE – Belgicko | LU – Luxembursko |
| BG – Bulharsko | HU – Maďarsko |
| CZ – Česko | MT – Malta |
| DK – Dánsko | NL – Holandsko |
| DE – Nemecko | AT – Rakúsko |
| EE – Estónsko | PL – Poľsko |
| ES – Španielsko | PT – Portugalsko |
| FR – Francúzsko | RO – Rumunsko |
| HR – Chorvátsko | SI – Slovinsko |
| IE – Írsko | SK – Slovensko |
| IT – Taliansko | FI - Fínsko |
| CY – Cyprus | SE – Švédsko |
| LV – Lotyšsko | GR – Grécko |
| LT – Litva | UK – Spojené kráľovstvo |